作者:曹鄴
標題:秦後作
內容:大道不居謙，八荒安苟得。木中不生火，高殿禍頃刻。誰將白帝子，踐我禮義域。空持拔山志，欲奪天地德。軹道人不回，壯士斷訊息。父母骨成薪，蟲蛇自相食。鼎亂陰陽疑，戰盡鬼神力。東郊龍見血，九土玄黃色。鼙鼓裂二景，妖星動中國。圓丘無日月，曠野失南北。徒流殺人血，神器終不忒。一馬渡空江，始知賢者賊。